भारत से चैम्पियंस ट्रॉफी की मेजबानी छिनी  
अंतरराष्ट्रीय हॉकी महासंघ ने भारत से चैम्पियंस ट्रॉफी की मेजबानी छीन ली है। स्थानापन्न मेजबान के नाम की घोषणा एक सप्ताह में की जाएगी।
अंतरराष्ट्रीय हॉकी महासंघ ने भारत से प्रतिष्ठित चैम्पियंस ट्रॉफी-2011 की मेजबानी छीन ली है। एफआईएच ने कहा है कि स्थानापन्न मेजबान के नाम की घोषणा एक सप्ताह में की जाएगी। एफआईएच की आधिकारिक वेबसाइट के मुताबिक भारत में हॉकी के प्रबंधन को लेकर जारी गतिरोध के कारण उससे चैम्पियंस ट्रॉफी की मेजबानी छीनी गई है। इसका आयोजन 3-11 दिसम्बर तक नई दिल्ली के मेजर ध्यानचंद नेशनल स्टडियम में होना था।  हॉकी महासंघ ने कहा है कि ऐसे में जबकि भारत से चैम्पियंस ट्रॉफी की मेजबानी छीन ली गई है, उसका इस आयोजन में हिस्सा लेने का अधिकार नहीं बनता लेकिन इसके बावजूद उसे दक्षिण अफ्रीका में नवम्बर में होने वाले चैम्पियंस चैलेंज में शिरकत करने के लिए आमंत्रित किया गया है।  एफआईएच अध्यक्ष लियोनाड्रो नेगरे ने अपने बयान में कहा, "हमें अफसोस है कि हम चैम्पियंस ट्रॉफी को भारत से स्थानांतरित कर रहे हैं। ऐसा करना टीमों, प्रशंसकों और आयोजकों के लिए मुश्किल पैदा करेगा लेकिन हम खेल की गरिमा बनाए रखने के लिए ऐसा करने को बाध्य हैं।"